35. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ Αριθ. 139 της 30 Αυγ./6 Σεπτ. 1960 (ΦΕΚ Α΄ 137) Περί του τρόπου κανονισμού των συντάξεων των πολιτικών συνταξιούχων εξελθόντων της υπηρεσίας από 1 Οκτ. 1959 και εφεξής εξερχομένων. Εκυρώθη δια του άρθρ. 37 Ν.Δ. 4242/1962 (κατωτ. αριθ. 41). Λαβόν υπ’ όψει: 1.΄Οτι δια της υπ’ αριθ. 1020 του 1958 πράξεως, απεφασίσθη η αύξησις των μισθών των πολιτικών υπαλλήλων και στρατιωτικών εις τρόπον ώστε, συνυπολογιζομένης και της αυξήσεως της χορηγηθείσης δια της καταργήσεως των κρατήσεων λόγω συντάξεως, να ανέλθη αύτη εις ποσοστόν 12% επί του βασικού αυτών μισθού, καταβαλλομένου ποσοστού μεν 9% από 1 Οκτ. 1958, του υπολοίπου δε εκ 3% από 1 Οκτ. 1959. 2.Ότι, αντί της συμφώνως τη ανωτέρω πράξει καταβλητέας από 1 Οκτ. 1959 εις τους πολιτικούς υπαλλήλους αυξήσεως εκ 3%, καθωρίσθη η παροχή αυτοίς επιδόματος τριετών εις αντικατάστασιν του καταβαλλομένου επιδόματος ευδοκίμου παραμονής εν τω αυτώ βαθμώ. 3.Ότι, δια του άρθρ. 4 της αυτής πράξεως εχορηγήθη αύξησις των πολιτικών και στρατιωτικών συντάξεων, των κανονισθεισών βάσει των άρθρ. 9 και 34 του Α.Ν. 1854 του 1951, κατά 12% επί του ποσού της μετ’ έκπτωσιν της κρατήσεως καταβαλλομένης κατ’ Απρίλιον 1958 συντάξεως, συμπεριλαμβανομένου εις την παρεχομένην αύξησιν και του ποσού της από 1η Μαΐου 1958 αυξήσεως δια της καταργήσεως των κρατήσεων. 4.Ότι, η δια των ως άνω διατάξεων, ειδική ρύθμισις των μισθών των πολιτικών υπαλλήλων εις ους, αντί της από 1ης Οκτ. 1959 συμπληρωματικής αυξήσεως κατά 3% εχορηγήθη επίδομα τριετιών, θα έδει να εφαρμοσθή και δια τον κανονισμόν της συντάξεως των μετά την χρονολογίαν ταύτην εξελθόντων και εφ’ εξής εξερχομένων πολιτικών υπαλλήλων, εις τρόπον ώστε ούτοι αντί της αυξήσεως της συντάξεώς των κατά 12% να δικαιούνται αυξήσεως 9% συνυπολογιζομένου εις ταύτην και του χορηγηθέντος αυτοίς επιδόματος τριετιών. 5.Ότι, δια της υπ’ αριθ. 28 της 6.2.1959 πράξεως εχορηγήθησαν εις το προσωπικόν των εν Ελλάδι ατμηλάτων Σιδηροδρόμων παροχαί αντίστοιχοι προς τας τοιαύτας των δημοσίων πολιτικών υπαλλήλων και κατ’ ακολουθίαν, δια τους ανωτέρω εκτιθεμένους λόγους, θα έδει και δια τους μετά την 1 Οκτ. 1959 αποχωρήσαντας και εφ’ εξής αποχωρούντας της υπηρεσίας Σιδηροδρομικούς να ληφθή υπ’ όψιν δια τον κανονισμόν της συντάξεώς των η προσαύξησις λόγω τριετιών, περιοριζομένης κατόπιν τούτου και δι’ αυτούς της δια του άρθρ. 4 της υπ’ αριθ. 1020/1958 πράξεως χορηγηθείσης αυξήσεως 12% εις 9%, αποφασίζει: Όπως, η σύνταξις των πολιτικών συνταξιούχων των από 1ης Οκτ. 1959 εξελθόντων και εφ’ εξής εξερχομένων της ενεργού υπηρεσίας κανονίζηται επί τη βάσει του βασικού μισθού του ισχύοντος κατ’ Απρίλιον 1958 μισθολογίου, συνυπολογιζομένων και των τυχόν προσαυξήσεων αυτού λόγω τριετιών και πολυετούς υπηρεσίας. Η κατά τ’ ανωτέρω σύνταξις, μετά την αφαίρεσιν της επί ταύτης κρατήσεως, προσαυξάνεται κατά 9%. Κατά τον αυτόν ως άνω τρόπον κανονίζεται και η σύνταξις των μετά την 1ην Οκτ. 1959 εξελθόντων ή εξερχομένων της υπηρεσίας υπαλλήλων των Σιδηροδρομικών δικτύων. Αι κατά τ’ ανωτέρω προσαυξήσεις της συντάξεως είναι πληρωτέαι από 1ης Ιαν. 1960 ή εφ’ όσον η καταβολή της συντάξεως ήρξατο μετά την χρονολογίαν καταβολής ταύτης. Ο τρόπος κανονισμού και πληρωμής τούτων καθορισθήσεται δι’ αποφάσεως του Υπουργού των Οικονομικών. Εκδόσαν προς τούτο την υπ’αριθ. 139 παρούσαν πράξιν αυτού, κυρωθησομένην νομοθετικώς μερίμνη του Υπουργού των Οικονομικών. 